Document ID: 32013R1069

Title and Content:
ΚΑΝΟΝΙΣΜΌΣ (ΕΕ) αριθ. 1069/2013 ΤΗΣ ΕΠΙΤΡΟΠΉΣ της 30ής Οκτωβρίου 2013 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση φωσφορικών αλάτων του νατρίου (E 339) σε φυσικά περιβλήματα για λουκάνικα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5, Εκτιμώντας τα ακόλουθα: (1) Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. (2) Ο εν λόγω κατάλογος μπορεί να τροποποιηθεί σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2) είτε με πρωτοβουλία της Επιτροπής είτε μετά από αίτηση. (3) Για τη χρήση των φωσφορικών αλάτων του νατρίου (E 339) ως ρυθμιστών οξύτητας σε φυσικά περιβλήματα για λουκάνικα υποβλήθηκε αίτηση έγκρισης στις 26 Αυγούστου 2010 και διαβιβάστηκε στα κράτη μέλη. (4) Τα φωσφορικά άλατα του νατρίου (E 339) περιλαμβάνονται στον ενωσιακό κατάλογο προσθέτων τροφίμων και επιτρέπεται να χρησιμοποιηθούν σε ορισμένα τρόφιμα στα οποία δεν περιλαμβάνονται τα φυσικά περιβλήματα για λουκάνικα. (5) Μεταξύ των μηχανικών χαρακτηριστικών των φυσικών περιβλημάτων που μειώνουν σημαντικά την αποτελεσματικότητα και προκαλούν προβλήματα στον κλάδο παραγωγής λουκάνικων είναι η διάρρηξη κατά το γέμισμα και η μείωση της ικανότητας ολίσθησης (αύξηση συγκολλητικότητας) των φυσικών περιβλημάτων κατά το γέμισμα των λουκάνικων. (6) Τα φωσφορικά άλατα του νατρίου (E 339), που χρησιμοποιούνται ως ρυθμιστές οξύτητας, έχει αποδειχθεί ότι είναι κατάλληλα για τη βελτίωση των ιδιοτήτων ολίσθησης των φυσικών περιβλημάτων, με αποτέλεσμα τη διευκόλυνση της διαδικασίας γεμίσματος του λουκάνικου, τη μείωση των δυνάμεων που ασκούνται στο περίβλημα και του κινδύνου διάρρηξής του. (7) Το μέγιστο ανεκτό όριο ημερήσιας πρόσληψης (ΜΑΟΗΠ) για τα φωσφορικά άλατα που καθορίστηκε από την επιστημονική επιτροπή τροφίμων (3) είναι 70 mg/kg βάρους σώματος. Το μέγιστο επίπεδο που πρότεινε ο αιτών είναι 12 600 mg/kg των φυσικών περιβλημάτων που οδηγούν σε ανώτατο όριο μεταφοράς των φωσφορικών αλάτων από φυσικά περιβλήματα στο τελικό λουκάνικο 250 mg/kg. Το μεγαλύτερο ποσοστό φωσφορικών αλάτων που μεταφέρονται μέσω επεξεργασμένων φυσικών περιβλημάτων θα είναι 2,1 % της ΜΑΟΗΠ. Ως εκ τούτου, είναι σκόπιμο να επιτραπεί η χρήση φωσφορικών αλάτων του νατρίου ως ρυθμιστών οξύτητας για τη βελτίωση των μηχανικών ιδιοτήτων των περιβλημάτων για λουκάνικα. (8) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης φωσφορικών αλάτων του νατρίου (E 339) για τη βελτίωση των μηχανικών ιδιοτήτων των φυσικών περιβλημάτων για λουκάνικα αποτελεί επικαιροποίηση του εν λόγω καταλόγου και δεν ενδέχεται να έχει συνέπειες για την ανθρώπινη υγεία, για τους προαναφερθέντες λόγους, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων. (9) Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Οκτωβρίου 2013.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 2767
2735
13
6052
2736
2737
1268

EuroVoc IDs (Expanded): 2767
2735
13
6052
2736
2737
1268

Dataset Source: meu

Split: test